Fyrirsætan Hunter McGrady er ein af þeim sem prýðir síður nýjasta heftis tímaritsins Sports Illustrated . Hunter er það sem kallað er fyrirsæta í yfirstærð en í viðtali við tímaritið Women’s Health segist hún vera mjög ósátt við að fólk setji samasemmerki milli holdafars hennar og að hún lifi óheilbrigðum lífsstíl . „ Það er kjaftæði . 100 prósent . Ég gæti gefið fólkinu í kringum mig upplýsingar um kólestórólið mitt , hjartað , allt og ég er fullkomin , “ segir Hunter . Hunter steig fyrst af alvöru inní fyrirsætubransann þegar hún var sextán ára . Þá var hún í amerískri stærð 2 , sem er evrópsk stærð 34 . Hún segir að hún hafi ekki notið velgengni í bransanum eða fundið fyrir hamingju fyrr en hún tók þá ákvörðun að hætta að reyna að passa inní ákveðna stærð og taka líkamanum sem hún fæddist í fagnandi . „ Móðir mín var fyrirsæta , amma mín var fyrirsæta , frænka mín var fyrirsæta , faðir minn var leikari . Ég er fædd og uppalin í Los Angeles . Ég var alltaf á setti , ég var alltaf með myndavélar í kringum mig , ég var alltaf í tökum og það var eitthvað sem mig langaði alltaf að gera . Ég horfði upp til móður minnar og mér fannst hún vera ( og finnst hún enn vera ) glæsilegasta manneskjan í heiminum . Mig langaði að vera eins og hún , “ segir Hunter þegar hún rifjar upp barnæskuna . „ Fyrsta myndatakan mín var þegar ég var þriggja eða fjögurra ára gömul en ég byrjaði að gera þetta að aðalstarfi þegar ég var sextán ára , “ segir Hunter og bætir við að hún hafi verið rétt um fimmtíu kíló á þeim tíma . „ Núna er ég í stærð 16 og ég lít allt öðruvísi út . Þið getið ímyndað ykkur hve grönn ég var . Ég lifði svakalega óheilbrigðu lífi þegar ég var stærð 2 . Ég var ekki mjó , ég var að svelta mig . Ég var í ræktinni í marga klukkutíma á dag . Hefðbundin máltíð hjá mér var salat með engri sósu og það var morgunmatur , hádegismatur og kvöldmatur – og jafnvel þá fékk ég samviskubit . Af því að mér fannst ég vera eyðileggja möguleika mína á að verða ofurfyrirsæta , “ segir Hunter . Hún segist hafa fengið mjög mannskemmandi leiðbeiningar frá umboðsskrifstofum sem voru aldrei sáttar við útlit hennar . „ Maður er svampur þegar maður er sextán ára . Mér var sagt að ég væri of stór , að ég gæti ekki gert þetta , að ég þyrfti að léttast , að ég þyrfti að laga húðina mína . Þeir segja í raun og veru að maður þurfi að breyta öllu við sig sjálfan og koma aftur . Það er það sem er sagt við stúlkur og ég trúði því . Ég varð alvarlega þunglynd , eins og allir yrðu . Ég ákvað að þetta væri eitthvað sem ég gæti ekki gert . Það var ekkert meira sem ég gat gert . Ég hafði gefið mig alla í þetta og þetta var bara ekki í spilunum fyrir mig . “ „ Við vissum ekki hve stór þú værir “ Það var ein stund sem breytti öllu fyrir Hunter og þá ákvað hún að taka sér frí frá fyrirsætustörfum og klára skóla . „ Ég var ráðin í myndatöku . Það var bolafyrirtæki í Los Angeles . Ég var ráðin og ég var svo spennandi . Ég hugsaði : Guð minn góður , loksins ! Nú er komið að því ! Ég bað móður mína um að keyra mig því ég var ekki komin með bílpróf og ég var svo spennt . Þetta var mín stoltasta stund . Við gengum inn og það var svo svalt að sjá ljósin og myndavélarnar og allt sem því fylgir . Allir að ganga um og þetta var eins og í kvikmynd . En allt í einu byrjuðu allir að stara á mig . Ég fann fyrir skrýtnum straumum á settinu . Framleiðandinn dró mig til hliðar og talaði við okkur móður mína og sagði : „ Jiminn , ég veit ekki hvernig ég á að segja þetta . Okkur finnst þetta leiðinlegt en við vissum ekki hve stór þú værir . “ Á þessari stundu var ég búin að upplifa svo mikið af vonbrigðum að ég hugsaði : Ég vil ekki stunda fyrirsætustörf ef þetta verður alltaf svona . Þetta var ekki þess virði . “ Eins og áður segir tók Hunter sér frí frá fyrirsætustörfum til að klára skóla og segir að sá tími hafi verið mjög góður . „ Ég hugsaði : Guð gaf mér þennan eina líkama , sjáum hvernig hann breytist . Ég varð þykkari , og ég var með slitför og appelsínuhúð og ég var farin að lifa heilbrigðara lífi . Mér leið betur og loksins var ég hamingjusamari . Ég naut lífsins og ég naut þess aftur að vera með fjölskyldu og vinum . Ég grét ekki kvölds og morgna , “ segir Hunter , sem kynntist fyrst fyrirsætum í yfirstærð þegar hún var nítján ára gömul . „ Þá var ég í stærð 14 og ég sagði : Mig langar að prófa þetta . Þetta er leið fyrir mig að prófa að vinna í fyrirsætuheiminum aftur . Mig langar að prófa . Ég gekk inn á Wilhelmina-umboðsskrifstofuna og fékk samning sama dag . Og ég er ekki að grínast , á einni viku bókaði ég þrjú mismunandi verkefni . “ Þú ert falleg . Þú ert þess virði Í dag segist Hunter vinna í því á hverjum degi að hugsa jákvætt um líkama sinn . „ Lykilorðið er ferli . Þetta er eitthvað sem þarf að gera á hverjum degi . Ég held að aðalatriðið fyrir mig séu jákvæðar staðhæfingar . Og ég veit að þetta hljómar eins og klisja . Ég vakna á morgnana , spyrjið bara unnusta minn , og horfi í spegil og segi við sjálfa mig : Þú ert falleg . Þú ert þess virði . Dagurinn í dag verður góður dagur . Já , þú ert með bólu en hún er flott á þér . Ég segi þessa hluti við mig áður en ég fer út því ég þarf á þessu að halda . Vegna þess að heimurinn er þannig staddur á samfélagsmiðlum að allir eiga eftir að segja þér eitthvað annað . Af því að við lifum í heimi þar sem verið er að segja okkur að líta öðruvísi út . Að hafa öðruvísi hárgreiðslu . Að þú verðir falleg / ur ef þú missir nokkur kíló . Ef þú segir þessi orð ekki við þig sjálfa / n þá mun enginn gera það . “